Blogosfera - paralelna politička stvarnost za demokratske predsjedničke kandidate
Washington Post piše da je  svijetu internetskih blogova popularnost kandidata drugačija nego što to pokazuju sva ispitivanja javnog mn
Washington Post piše kako su se demokratski predsjednički kandidati našli sučeljeni s paralelnom političkom stvarnošću, a to je blogosfera. U svijetu internetskih blogova, naime, njihova je popularnost drugačija nego što to pokazuju sva ispitivanja javnog mnijenja. Najpopularniji je bivši senator John Edwards, s 36 posto, slijedi ga senator Barack Obama s 27 posto, a uvjerljivo vodeća ličnost demokrata u realnom svijetu, senatorica Hillary Clinton, u kibernetskom okruženju jedva se uspjela popeti na 9 posto, nakon što je mjesecima kupila tek 4 posto glasova. Nije stoga ništa čudno što će se senatorica Clinton pojaviti na konvenciji progresivne blogosfere – kako se tisuće tih bloggera sami nazivaju - koja je jučer počela u Chicagu. Njezina prisutnost, prema washingtonskom dnevniku, naglašava dvije naizgled kontradiktorne realnosti: onu rastućeg utjecaja blogova kao moćnog pozadinskog igrača u krugovima Demokratske stranke, te, s druge strane, činjenicu da ti blogovi ne odražavaju stavove ne samo većine demokrata, nego niti javnosti općenito. Blogeri su – pojašnjava Washington Post – izrazito nekohezivna i neorganizirana zajednica, koju je praktički nemoguće kategorizirati. Dok su vodeći blogeri u dvadesetim i tridesetim godinama, najugledniji su četrdesetih i pedesetih. Dok su neki neskriveno i vatreno stranački obojeni, drugi svijet i budućnost gledaju kroz naprednu tehnologiju; dok se neki okupljaju kao pripadnici određenog spola, rase, lokacije stanovanja, drugi ne mogu naći gotovo niti jednu dodirnu toču s ostalima. No, i jednoj stvari se praktički svi progresivni blogeri slažu: treba se povući iz Iraka i to što prije, a ne što kasnije. Mjesecima, upravo nevoljnost senatorice Clinton da se ispriča zbog svog glasa ZA rat u Iraku čini ju omraženom osobom blogosfere. No, u posljednje vrijeme njezina kampanja čini sve što može da promijeni takav odnos. Hillary Clinton je gostovala na nekoliko blogova, odgovarajući na pitanja čitatelja, a sad, evo, dolazi i na konvenciju bloggera u nadi – kako je rekla njezina glasnogovornica – da onih 9 posto pretvori u dvoznamenkastu brojku. U New York Timesu, podatak koji će sociologe i demografe zaposliti za dulje vrijeme: mlade, obrazovane žene u gradu New Yorku i nekoliko drugih najvećih američkih gradova, koje rade puno radno vrijeme, po plaćama su prestigle muškarce: 17 posto više u Velikoj jabuci, a čak 20 posto više u Dallasu. Za čitavu zemlju, ta je brojka znatno drugačija: ista demografska skupina zarađuje tek 89 posto od prosječne plaće muškaraca.